Talous- ja sosiaalikomitean lausunto aiheesta "Ehdotus neuvoston direktiiviksi siviilikäytössä olevien ääntä hitaammin lentävien suihkukoneiden typen oksidien päästöjen rajoittamisesta"



Virallinen lehti nro C 214 , 10/07/1998 s. 0009



Talous- ja sosiaalikomitean lausunto aiheesta "Ehdotus neuvoston direktiiviksi siviilikäytössä olevien ääntä hitaammin lentävien suihkukoneiden typen oksidien päästöjen rajoittamisesta" (98/C 214/03) Neuvosto päätti 13. helmikuuta 1998 Euroopan yhteisöjen perustamissopimuksen 84 artiklan 2 kohdan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa 31. maaliskuuta 1998. Esittelijä oli José Ignacio Gafo Fernández sekä apulaisesittelijät Turid Ström ja Georgios Tsirimokos. Talous- ja sosiaalikomitea hyväksyi 29. 30. huhtikuuta 1998 pitämässään 354. täysistunnossa (huhtikuun 29. päivän kokouksessa) seuraavan lausunnon äänin 119 puolesta, 2 vastaan kahden pidättyessä äänestämästä. 1. Johdanto 1.1. Direktiiviehdotuksen tavoitteena on hillitä ääntä hitaammin lentävien suihkukoneiden typpioksidipäästöjen (NOx) vaikutuksia ja pyrkiä kompensoimaan lähivuosiksi ennustettua lentoliikenteen voimakasta kasvua parantamalla Euroopan unionissa liikennöiviin lentokoneisiin asennettavien uusien moottoreiden päästö hyötysuhdetta. 1.2. Tätä tarkoitusta varten moottoreille asetetaan uudet typpioksidien päästörajat, joissa otetaan huomioon kaksi erilaista tehotasoa. Samalla lentokoneet, joiden moottorit eivät täytä direktiivin määräyksiä, asetetaan jäsenvaltioissa rekisteröintikieltoon. 1.3. Jotta moottorien valmistajilla ja lentoyhtiöillä olisi riittävästi aikaa panna määräykset täytäntöön, asetetaan kaksi viitepäivämäärää. Viimeistään joulukuun 31. päivänä 1999 uudenmallisten moottoreiden on täytettävä uudet rajoitukset, ja joulukuun 31. päivän 2007 jälkeen lentokoneisiin ei voida asentaa moottoreita, joiden perusmalli on valmistettu ennen direktiivin voimaantuloa. 1.4. Kieltoa sovelletaan ainoastaan Euroopan unionin jäsenvaltioissa rekisteröityihin lentokoneisiin, eikä se koske unionin ilmatilassa lentäviä tai unioniin välilaskun tekeviä unionin ulkopuolisista maista tulevia tai niissä rekisteröityjä lentokoneita. 1.5. Ehdotus on vastaus Kansainvälisen siviili-ilmailujärjestön (ICAO) ilmailun ympäristönsuojelukomitean (CAEP) kolmannessa kokouksessa antamaan päätöslauselmaan ja tukee sitä. 2. Yleistä 2.1. Komitea kannattaa direktiiviehdotusta, jonka tarkoituksena on kohentaa ympäristön tilaa niin otsonin muodostumisen osalta troposfäärin yläosassa kuin edistämällä kasvihuoneilmiötä aiheuttavien (dityppioksidiperäisten) kaasupäästöjen supistamista. 2.2. Juuri dityppioksidien kasvihuonevaikutuksen vuoksi komitea katsoo olevan välttämätöntä mainita toimenpiteen edistävän Kioton konferenssissa saavutettujen kompromissien täytäntöönpanoa. 2.3. Komitea katsoo Euroopan unionin liikennepolitiikan perustuvan perinteisesti perustamissopimuksen 84 artiklaan, mutta se olisi toivonut viittausta myös 130 s artiklaan, koska direktiivin pääasiallinen tavoite on suojella ympäristöä. 2.4. Komitean mielestä ehdotuksen johdanto-osan perustelukappaleissa olisi ollut syytä viitata laajemminkin direktiivin 92/14/ETY (lentokonemelun rajoittaminen) ja nyt annettavan direktiivin väliseen vuorovaikutukseen. 2.5. Komitea katsoo lisäksi, että direktiivin perustelukappaleissa olisi pitänyt mainita nimenomaisesti direktiivin soveltaminen Euroopan talousyhteisön maihin tai unionin jäsenyyttä hakeviin maihin. 3. Erityistä 3.1. Komitea ehdottaa uuden perustelukappaleen lisäämistä johdanto-osaan: "...katsoo, että toimenpide vaikuttaa myönteisesti kasvihuoneilmiötä aiheuttavien kaasupäästöjen supistamiseen, joka on yksi Kiotossa saavutettujen kompromissien tavoitteista ja perustuu perustamissopimuksen 130 s artiklan mukaiseen korkeatasoiseen ympäristönsuojeluun, ja katsoo, että ehdotuksen ansiosta ICAO panee toimenpiteen sitovasti täytäntöön." 3.2. Komitea ehdottaa uuden perustelukappaleen lisäämistä johdanto-osaan: "...katsoo, että Euroopan talousalueen maiden ja Euroopan unionin jäsenyyttä hakevien maiden on sovellettava direktiiviä mahdollisimman pian."Bryssel, 29. huhtikuuta 1998. Talous- ja sosiaalikomitean puheenjohtaja Tom JENKINS